Seun (9) 'sal stiefpa doodmaak' oor verkragting | Netwerk24
Seun (9) 'sal stiefpa doodmaak' oor verkragting
Deur Alzane Narrain 16 April 2018 19:56
Die sakeman van Bloemfontein sit in die beskuldigdebank van die Bloemfonteinse streekhof. Foto: ALZANE NARRAIN
"Ek gaan hom doodmaak as hy onskuldig uit die hof stap," het 'n negejarige seun in die Bloemfonteinse streekhof getuig oor die seksdade wat hy met sy stiefpa (41) moes pleeg.
"Dit maak my kwaad dat hy heeltyd sê hy het ons nie gemolesteer nie. Hy jok. Hy moet sy hande van kinders afhou," het die gr. 4-leerling voor streeklanddros Jan Greyvenstein getuig.
Die sakeman van Gardeniapark in Bloemfontein het Maandag ontken dat hy sy eie dogter (4) en sy stiefseun oor jare heen verkrag en seksueel aangerand het.
Die beweerde dade het in 2015 aan die lig gekom toe die seun skokkende prente geteken het wat die seksdade met sy stiefpa uitbeeld.
Met emosies wat elke nou en dan in woede oorgeloop het, het die seun getuig hy was drie jaar oud toe sy stiefpa hom die eerste keer in sy (die seun se) slaapkamer verkrag het.
Dit het altyd in die aand gebeur wanneer sy ma en sussie geslaap het. Ander aande moes hy seksuele dade met sy stiefpa in die badkamer pleeg, sê hy.
Hy sê hy het niemand vertel nie, want sy stiefpa het hom beveel om dit 'n geheim te hou.
Hy sê hy is kwaad, omdat hy weet sy stiefpa het nog 'n seun gemolesteer.
Die seun het verder vertel hy moes sommige aande buite by die honde slaap omdat sy stiefpa hom uit die huis gesluit het.